
L’esport amagat

La paraula esport ens resulta del tot familiar. Quan veiem o escoltem les notícies, sempre hi ha un apartat amb bons titulars a través del qual una persona es pot posar al corrent de com ha anat el tema esportiu durant els últims dies. També és possible que el diari amb més tirada  en sigui un d’esports. Generalment, la gent parla de les darreres victòries o fracassos dels seus equips favorits o dels competidors de més renom que s’han vist a la pantalla i s’han convertit en fenòmens mediàtics de proves quasi inhumanes que mereixen l’admiració de tots.

Hi ha tornejos que ens recorden les batalles entre els guerrers de l’antiguitat. Les normatives han canviat i, d’una lluita a mort, s’ha passat a una competició molt reglada, encara que tot i això hi hagi suades, cops, caigudes, accidents, enfrontaments, lesions i, en algun cas, també s’arribi a perdre la vida.

Els espectadors tampoc no som sempre un bon model de comportament i exigim més. Hem pogut veure i sentir episodis del tot menyspreables. El públic es va tornant agressiu i pot arribar a crear situacions violentes de les quals, segurament, es penedirà ben aviat. Hem oblidat que l’insult i la violència perjudiquen greument l’esport?

De l’esport , hi ha qui en fa un autèntic negoci. Quan sentim parlar de les xifres astronòmiques que es belluguen al darrere dels esports més famosos, ens podem quedar impassibles o potser pensar que els forts sempre ho seran més i que els grups amb menys recursos cada vegada quedaran més endarrerits per no tenir l’oportunitat de compensar les despeses econòmiques que fa anys que arrosseguen.  Això em recorda el fenomen de la globalització mundial, que creix sense fre  per la manca de voluntat de canviar les coses  dels qui se’n beneficien. Es veu molt clar quan se celebren els jocs olímpics: els països poderosos porten més esportistes, més mitjans i, per tant, més possibilitats d’aconseguir medalles.

S’ha arribat a unes marques tan ajustades quan es tracta de superar rècords, que una dècima de segon converteix un atleta en triomfador milionari i un altre en fracassat. També el dopping ha enterbolit el món de l’esport. Quan s’ha tocat sostre, cal enginyar-se-les per esgarrapar la victòria com sigui, encara que per això s’hagi de buscar la trampa i moltes vegades posar en perill la salut d’uns esportistes  abnegats i exemplars.

L’esport sempre demana més i costa molt dir prou quan s’és a dalt de tot. Hem vist imatges patètiques de competidors que arriben a sofrir de valent per assolir i mantenir-se al cim de l’esport quan potser no era tan prioritari: les condicions en què queda un ésser humà després de participar en proves llargues de resistència, les lesions irreversibles a diverses parts del cos en esports de contacte,  accidents que causen la mort d’individus per posar-se ( i en alguns casos posar també el vehicle que puguin utilitzar) al límit de les seves possibilitats...

Si no ens esforcem per esquerdar aquesta closca sensacionalista que ens cobreix, ens quedarem només amb els bombardejos publicitaris que no paren d’ atacar-nos repetidament. Els cànons d’estètica imposats, la moda, la  roba i el material que ens obliga a  emular els grans campions,  les quotes prohibitives  de centres esportius que sembla que només per haver abonat tants diners un ja està en forma automàticament...Prou!

Ara toca parlar d’una altra mena d’esport, que no per ser més desconegut és menys important. L’esport que es practica sense fer soroll, l’esport de la lletra menuda. L’esport que no surt als mitjans de comunicació encara que sigui el més practicat. L’esport amagat. 

Al pati de les escoles els nens, amb gran cridòria, saben organitzar-se d’allò més bé. Fan partits i jocs creant les seves pròpies normes. En general, és una manera de fer esport força constructiva, sempre que es respectin la tolerància i la justícia. Els mestres d’educació física comencen un camí que anirà marcant els infants des del principi fins al final. Aquests  seran els grans conductors que podran guiar l’activitat física  des que els homes són petits fins que es fan vells. 

Quan ve el cap de setmana es munten veritables formiguers de gent a les zones esportives. L’esport mou pares i mares i nens que han hagut de matinar i fer el trajecte fins a arribar a les pistes. Darrere de tot això hi ha uns monitors preparats, uns àrbitres, uns delegats, personal de manteniment, administratius...Encara que suposi un sacrifici  econòmic i de disponibilitat, cal adonar-se que les nenes i els nens ho agraeixen i tot aquest muntatge els ajuda a créixer com a persones: els horaris, les regles, la compenetració en el joc. És la introducció a la disciplina que els caldrà per fer front a la vida que els espera.

Una altra vessant de l’esport seria la seva pràctica en ambients de menys ressò, com ara grups de persones discapacitades. Molta gent desconeix com n’és de gratificant compartir un torneig amb joves que pateixen limitacions  psíquiques. Hi posen tant d’entusiasme que estar al seu costat esdevé una experiència colpidora, ja que constantment ens estan donant una lliçó de com pot arribar a ser la vida des d’un punt de vista menys complicat que el que nosaltres ens entestem a crear.

També cal fer ènfasi en l’esperit de lluita que tenen les persones amb problemes físics. Tenir el goig de veure una cursa de natació d’homes i dones greument handicapats i valorar les ganes que tenen de guanyar és emocionant. Si a l’exterior els costa desplaçar-se, dins l’aigua se senten lliures, com dofins. L’escena d’una cursa de cadires de rodes en un estadi és tan espectacular per la seva bellesa i velocitat que és difícil superar-la en altres marcs esportius més freqüents.

Sovint ens pensem que els esports que es practiquen de manera individual poden ser avorrits o poc enriquidors, però la sensació de solitud tot respirant intensament com es fa durant una cursa,una sortida en bicicleta o nedant, ajuden a treure les teranyines de la ment i a prendre decisions que potser no se’ns haurien acudit en altres circumstàncies. Malgrat això, no es pot ignorar la gran satisfacció que ofereix la companyia. En moltes ocasions, un no sortiria de casa per anar a fer esport si no comptés que hi ha algú que l’espera. Aquest detall esvaeix la mandra i esperona la persona a sortir, fer esport i compartir amb els companys una bona sessió d’esforç físic i, moltes vegades, també mental.

Envoltats per l’esport, es poden arribar a reunir grups humans molt diferents. Moltes vegades coincideixen persones de diferents cultures i aquesta diversitat fa que la trobada tingui un caire distès, optimista, positiu. Pot  ser que es deixin de banda els grans  temes transcendentals de la vida per donar pas a esdeveniments més recents i espontanis, però inunden aquells instants d’una frescor renovadora. Sempre podem trobar-hi nous amics!

Una sensació indescriptible és aquella que es respira quan es fa una gran cursa o una gran caminada. En el cas de la cursa un es pot sentir envoltat de centenars o milers de persones que estan disposades a fer un gran esforç conjuntament. Tots s’han preparat durant un temps per poder participar en la prova en questió. L’olor de suor, de bàlsam, l’alè pròxim dels companys...tot fa que se sentin solidaris fins al final, encara que sàpiguen que només els més potents arribaran primer a la meta. A les caminades tenim l´oportunitat de conversar a bastament amb amics i coneguts, però també podem fer noves coneixences i que tot plegat ens faci més agradable la sortida. El contacte amb la natura és un marc ideal per fer esport a tots nivells i a totes les edats.

Afortunadament, vivim en una societat en què es té en compte la gent gran. Les activitats adreçades a aquest col.lectiu  cada vegada compten amb més recursos i es converteixen en un bon motiu perquè els més joves mirin la vellesa com un procés natural que encara amaga sorpreses. Els avis fan gimnàstica de manteniment per conservar l’elasticitat, fan caminades, juguen a petanca, van a ballar...Totes aquestes pràctiques els mantenen actius i els motiven per sortir de casa i relacionar-se, i això prevé l’aïllament en què d’altres han caigut. El suport d’uns bons monitors reforçarà les trobades  i els donarà més qualitat de vida. Ser vell és tenir experiència i saber triar per fi  les coses que més convenen d’aquest món. Per això veuen que fer esport els resulta molt beneficiós.  

Si en un món desenvolupat com el nostre no es fa palès que la pràctica de l’esport és sinònim de fer salut, estem molt equivocats. Hauríem de distingir clarament entre un esport d’alta competició, ple de pressions, diners, publicitat, un esport de vencedors i vençuts que ofereix un gran espectacle i un altre esport carregat d’oportunitats per a tothom, en el qual molta gent  pot trobar acolliment, bon estat físic i mental i veure que encara que passi el temps sempre queda una altra  via per poder-lo practicar. Cadascú té unes possibilitats i no cal posar el llistó tan alt per estar en forma. De vegades hem de mirar la vida  amb més amplitud i no limitar-nos només a fer diverses hores de gimnàstica en una jornada. L’esport és un complement valuós que ens pot acompanyar durant gran part de la nostra vida. Pot arribar a ser una bona estona d’esbarjo que ens faci oblidar els problemes i ens prepari anímicament per poder solucionar-los  més endavant amb el cap més clar.

